Ana səhifə » Müəlliflər	» Əli Kərimlinin yalanları radikal düşərgə tərəfindən ifşa edilir
Əli Kərimlinin yalanları radikal düşərgə tərəfindən ifşa edilir
AXCP sədrinin Ümumxalq Hüzn Günündən siyasi məqsədləri üçün istifadə etməyə çalışması onun “siyasi meyit”ə çevrildiyini bir daha təsdiqləyir
Məlum olduğu kimi, dağıdıcı düşərgədə təmsil olunan ünsürlər ölkəmizə qarşı şər-böhtan kampaniyası aparmaq üçün fürsət axtarırlar. Bunu hər addımda büruzə verən “beşinci kolon” nümayəndələri hətta milli dəyərlərimizə qarşı hörmətsizlik nümayiş etdirir, Ümumxalq Hüzn Günündən belə öz qaranlıq məqsədləri üçün istifadə etməyə çalışırlar.
Məhz bu kontekstdə AXCP sədri Əli Kərimlinin bu dəfə də 20 Yanvar faciəsi günü “ziyarət” adı altında siyasi şou göstərməyə çalışması cəmiyyətimiz tərəfindən birmənalı şəkildə qəzəb və nifrətlə qarşılanıb. Digər tərəfdən, özünü “ana müxalifət” qismində təqdim etməyə çalışan Ə.Kərimlinin belə bir rəzil duruma düşməsi növbəti dəfə onun hansı simaya malik olduğunu nümayiş etdirir. Bu barədə bir qədər sonra. Hələlik isə bildirək ki, öz yalanlarının içində əriyən Ə.Kərimlinin bütün iddiaları kimi, 20 Yanvar günü Şəhidlər Xiyabanı ziyarəti zamanı göstərməyə çalışdığı “tamaşa” da fiaskoya uğradı. Xatırladaq ki, 20 Yanvar faciəsinin ildönümü günü hüquq-mühafizə orqanlarının əməkdaşları Şəhidlər Xiyabanı istiqamətində ziyarətə gələn şəxslərin təhlükəsizliyini qorumaq və insan axınının yarada biləcəyi sıxlığın qarşısını almaq üçün interval yaradır, insanların Şəhidlər Xiyabanına daxil olmasını tənzimləyir, onların hissə-hissə irəliləməsini təmin edirlər. Beləliklə, 5-10 dəqiqəlik intervallarla irəliləyən ziyarətçi axınında hər hansı bir sıxlıq yaşanmır və insanlar sərbəst şəkildə ziyarətlərini həyata keçirir, 20 Yanvar şəhidlərinə ehtiramlarını nümayiş etdirirlər. Xüsusilə qeyd edilməlidir ki, bu prosedur artıq uzun illərdir eyni formada tətbiq olunur və vətəndaşlarımız da bu işdə hüquq-mühafizə orqanları əməkdaşlarına yaxından köməklik göstərirlər.
Lakin xalqın etibar və inamını itirmiş insanlar, xüsusən də radikal müxalifət liderləri, o cümlədən AXCP sədri Əli Kərimli və bilavasitə onun təsiri altında olan qondarma “Milli şura” sədri Cəmil Həsənli isə xarici ermənipərəst mərkəzlərdən aldıqları sifariş əsasında Ümumxalq Hüzn Günündə belə qarışıqlıq salmağa cəhd göstərib, buna siyasi don geyindirməyə çalışıb, təxribat törətmək istəyib. Belə ki, Ə.Kərimli əvvəlcədən özü ilə gətirdiyi kameralara üzünü tutaraq, guya hakimiyyətin 20 Yanvar şəhidlərini anım günündə “Milli şura”nın ziyarətinin qarşısını almağa çalışdığını, minlərlə insanın Şəhidlər Xiyabanını ziyarət etməsini çətinləşdirdiyini bildirib. Bununla da sakitləşməyən Ə.Kərimli sanki seçkiqabağı platformasını elan edirmiş kimi, geniş nitq söyləyərək, hər zamankı yalanlarını səsləndirib. Ə.Kərimlini müşayiət edən və əvvəlcədən hazırlanmış qrup isə pafoslu şüarlar səsləndirərək bir daha iyrənc simaya malik olduqlarını, şəhidlərin ruhuna hörmətsizlik edərək ziyarətdən siyasi məqsəd kimi istifadə etdiklərini açıq şəkildə ortaya qoyublar. Maraqlıdır ki, Ə.Kərimlinin bu siyasi şousu qısa zamanda sosial şəbəkədə radikal ünsürlərin nəzarətində olan səhifələrdə paylaşılıb. Həmin paylaşımların altından yazılan və Əli Kərimlinin siyasi riyakarlığını ifşa edən rəylər isə blok edilib. Bununla yanaşı, Əli Kərimlinin xarici ermənipərəstlərlə əlaqələndiricisi rolunda çıxış edən fəaliyyətini dayandırmış “Azadlıq” qəzetinin baş redaktoru, “TuranTV” adlı internet televiziyanın rəhbəri Qənimət Zahid də bu məsələni siyasiləşdirərək özünəməxsus şəkildə təqdim etməyə çalışıb. Təbii ki, Q.Zahidin məqsədi bəllidir. O, Ə.Kərimlini “müxalifət rəhbəri” kimi təqdim edərək erməni lobbisindən pul qopartmaq niyyətindədir.
Yuxarıda da qeyd etdiyimiz kimi əslində baş verənlər dağıdıcı düşərgənin, o cümlədən Əli Kərimlinin necə bir zavallı durumda olduğunu sərgiləyir. Yəni heç bir sosial dayağının olmadığını bildiyi üçün indi də o, Ümumxalq Hüzn Günü Şəhidlər Xiyabanına gələn insanları öz elektoratı kimi beynəlxalq aləmə sırımağa çalışır.
Yeri gəlmişkən, Ə.Kərimlinin və yandaşlarının bu siyasi şousu elə radikal düşərgənin digər təmsilçiləri tərəfindən də ifşa olunub. Məsələn, “REAL” adlı təşkilatın təmsilçisi Natiq Cəfərli sosial şəbəkədə Ə.Kərimlinin bu yalanı uydurduğunu söyləyib. N.Cəfərli özünün və təşkilatlarının üzvlərinin də həmin gün Şəhidlər Xiyabanını ziyarət etdiyini bildirib və hər hansı bir maneə ilə rastlaşmadıqlarını vurğulayıb. Hamı kimi, onların da bir neçə dəqiqə Parlament prospektində gözlədiyini, sonra isə hissə-hissə irəlilədiklərini qeyd edib. Bu isə bir daha Ə.Kərimlinin hətta xalqın faciə günündə belə siyasi dividend qazanmaq istəyən “siyasi vampir” olduğunu ortaya qoyur.
Tarix: 26-01-2018 |